钦定古今图书集成/明伦汇编/氏族典/第363卷 > 《廖用贤尚友录》 > 任峻
## 钦定古今图书集成/明伦汇编/氏族典/第363卷 > 《廖用贤尚友录》 > 任峻

按《魏志任峻传》：“峻字伯达，河南中牟人也。汉末扰乱，
关东皆震，中牟令杨原愁恐，欲弃官走，峻说原权行
河南尹事，原从其计，以峻为主簿。会太祖起关东，入
中牟界，峻举郡以归太祖，太祖表峻为骑都尉。是时
岁饥旱，军食不足，羽林监颍川枣祗建置屯田，太祖
以峻为典农中郎将，数年，所在积粟，仓廪皆满，太祖”
表封为都亭侯，迁长水校尉。峻宽厚有度，而见事理，
每有所陈，太祖多善之。建安九年薨，子先嗣。先薨，无
子，国除。文帝追谥曰成侯，复以中子览为关内侯。